Geliefde Polokwane-egpaar sterf in N1-ongelukPierre en Erika Bantjes. Foto: Facebook Terwyl owerhede nog besig is om amptelik die identiteit van die 27 oorledenes in Vrydagmiddag se grusame ongeluk op die N1 in Limpopo te bevestig, het dit reeds aan die lig gekom dat ŉ bekende egpaar van Polokwane in die ongeluk gesterf het. Erika (44) en Pierre (44) Bantjes het in die ongeluk tussen Kranskop en Middelfontein gesterf. Erika was ŉ bekende haarstilis in die stad. Die egpaar het twee kinders. Kevin Smit, Erika se swaer, het die nuus op sy Facebook-blad bevestig. “My hart is gebreek!” het hy geskryf. Ook Erika se suster, Janelle Smit, het haar profielfoto na ŉ foto van die Bantjes-egpaar verander en ander sosialemediagebruikers het hul medelye onderaan betuig. Ook elders op sosiale media het boodskappe van skok en medelye ingestroom. “Voel nie werklik nie, of dit nie kan wees nie!” het vriende van die egpaar geskryf. “As ek geweet het die laaste keer was die laaste keer wat ek jou sou sien, sou ek vir jou dankie gesê het vir die engel [en] mooiste gees wie jy was op hierdie aarde. Die wêreld was regtig ŉ beter plek met julle in dit.” Die departement van vervoer in Limpopo het intussen bevestig ŉ gebarste band was die oorsaak van die tragiese ongeluk wat soveel lewens geëis en nog mense beseer gelaat het. ‘n Wrak van een van die voertuig op die ongelukstoneel. Foto: Verskaf Matome Moremi-Taueatsoala, woordvoerder van die departement, sê ŉ vragmotor wat in ŉ noordelike rigting gery het se regtervoorwiel het gebars en veroorsaak dat die bestuurder beheer oor die voertuig verloor. Die vragmotor het verskeie voertuie getref, insluitend ŉ minibus-taxi wat in ŉ suidelike rigting op pad was. “27 mense het in die ongeluk gesterf, insluitend twee mense in ŉ Ford Everest-sportnutsvoertuig. Nog vier mense het ernstige beserings opgedoen,” het Moremi-Taueatsoala gesê. Twee kinders is onder die oorledenes. Makoma Makhurupetje, LUR vir vervoer en gemeenskapsveiligheid in Limpopo, het die ongeluk as rampspoedig bestempel. “Wat vandag [Vrydag] gebeur het, is niks minder as ŉ ramp nie. Dit is ŉ bitter hartseer dag vir ons provinsie wat 27 mense op een dag verloor het.” Makhurupetje het gesê dit is kommerwekkend dat die ongeluk gebeur het op ŉ plek wat reeds gemerk is as ŉ hoë-ongeluksone. “Gegewe die feit dat hierdie die derde ongeluk is wat in ŉ kort tydperk op die N1 gebeur, dink ons dit is nou tyd vir Sanral en die nasionale regering om ŉ ramp op hierdie pad te verklaar – ons kan nie nog lewens op dié manier verloor nie.” Die LUR het haar opregte medelye met die oorledenes se familie uitgespreek. Kol. Moatshe Ngoepe, woordvoerder van die polisie, het gesê ŉ saak van strafbare manslag word ondersoek.